FI Euroopan unionin virallinen lehti C 283/12

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu hakemuksen julkaiseminen

(2006/C 283/08)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

5 artiklassa ja 17 artiklan 2 kohdassa tarkoitettu rekisteröintihakemus

”BAYERISCHER MEERRETTICH” TAI ”BAYERISCHER KREN”

EY nro DE/PGI/005/0299/19.3.2003

SAN ( ) SMM ( X )

Tämä yhteenveto on laadittu ainoastaan tiedotustarkoituksiin. Asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa 1 kohdassa mainituilta kansallisilta viranomaisilta tai Euroopan komissiolta (1).

1. Jäsenvaltion toimivaltainen viranomainen:

Nimi: Deutsches Patent- und Markenamt — Markenabteilung 3.2 Osoite: D-80297 München Puhelin: (49-89) 21 95 46 22 Faksi: (49-89) 21 95 41 43 S-posti: —

2. Ryhmittymä:

Nimi: Schutzgemeinschaft „BAYERISCHER MEERRETTICH“ Osoite: Industriestraße 24, D-91083 Baiersdorf Puhelin: (49-9133) 776 00 Faksi: (49-9133) 77 60 77 S-posti: hts@schamel.de Kokoonpano: Tuottaja/jalostaja ( X ) muu: ( )

3. Tuotelaji:

Luokka 1.6, Vihannekset, jalostamattomat ja jalostetut

4. Eritelmä (yhteenveto 4 artiklan 2 kohdan edellytyksistä)

4.1 Nimi: ”Bayerischer Meerrettich” tai ”Bayerischer Kren”

4.2 Kuvaus: ”Bayerischer Meerrettich” tai ”Bayerischer Kren” valmistetaan piparjuuren laatuvaatimuksista 16.5.1979 annettujen ja voimassa olevien Baijerin laatuvaatimusten (Bayerische Qualitätsnormen für Meerrettich) mukaisesti. ”Bayerischer Meerrettich”- tai ”Bayerischer Kren” -piparjuurta on saatavana tankomuodossa (raaka-aine) tai jalostetussa muodossa (jalostettu tuote). Jalostettua ”Bayerischer Meerrettich”- tai ”Bayerischer Kren” -piparjuurta valmistetaan käyttämällä perinteisiä reseptejä erityisesti Erlangen-Höchstadtin, Neustadt an der Aischin/Bad Windsheimin ja Forchheimin alueella.

Jalostettu ja nautintavalmis ”Bayerischer Meerrettich” tai ”Bayerischer Kren” koostuu raastetusta piparjuuresta (raaka-aine), johon on lisätty etikkaa, öljyä ja mausteita.

Raastetun piparjuuren, joka lopputuotteessa on oltava, vähimmäismäärä määräytyy piparjuuresta valmistettuja kestotuotteita koskevien laatuvaatimusten (Qualitätsanforderungen für Meerrettichdauerwaren) mukaan.

Jalostetun ”Bayerischer Meerrettich”- tai ”Bayerischer Kren” -piparjuuren valmistamiseksi jalostamattoman piparjuuren (raaka-aine) on oltava sataprosenttisesti peräisin Baijerista, koska baijerilainen raaka-aine on ratkaiseva tekijä ”Bayerischer Meerrettich”- tai ”Bayerischer Kren” -lopputuotteen erityisen voimakkaalle ja aromikkaalle maulle. Muita ainesosia, kuten etikkaa, öljyä tai mausteita, ei tarvitse tuottaa tai kasvattaa Baijerissa.

Raaka-aineen erityispiirteet:

”Bayerischer Meerrettich” tai ”Bayerischer Kren” sisältää suuren määrän C-vitamiinia, eteerisiä öljyjä ja antibioottisia ainesosia. Sille on tunnusomaista erityinen terävyys ja ainutlaatuinen aromi.

Jalostetun tuotteen erityispiirteet:

Raastettua ”Bayerischer Meerrettich”- tai ”Bayerischer Kren” -piparjuurta on jalostettu jo sukupolvien ajan varjeltujen ja sukupolvelta toiselle siirtyneiden reseptien mukaan. Olennaiset ainekset ovat piparjuuri, etikka, öljy ja mausteet. Jalostettu ”Bayerischer Meerrettich” tai ”Bayerischer Kren” on maultaan erityisen voimakas ja mausteinen; sillä on maalaismainen, pitkäkestoinen ja mausteinen ominaismaku. Erityisen varovaisen jalostamisen vuoksi valmis tuote on väriltään täysin vaalea, eikä siinä ole tummia kohtia. Sen koostumus on hyvin sakea.

Jalostettujen piparjuurivalmisteiden on sisällettävä vähimmäismäärä raaka-aineena käytettyä piparjuurta kyseisiä valmisteita koskevien ohjeiden mukaisesti. Valmisteista voidaan käyttää nimitystä ”Bayerischer Meerrettich” tai ”Bayerischer Kren” ainoastaan silloin, kun kyseiset vähimmäismäärät täyttyvät.

4.3 Maantieteellinen alue: ”Bayerischer Meerrettich”- tai ”Bayerischer Kren” -piparjuurta on viljeltävä Baijerin soveliaassa maaperässä (erityisesti Mittelfrankenin ja Oberfrankenin alue), ja se on myös jalostettava Baijerin vapaavaltiossa. Raaka-aine jalostetaan perinteisesti varsinkin Frankenin alueella Erlangen-Höchstadtissa, Neustadt an der Aischissa/Bad Windsheimissa ja Forchheimissa.

4.4 Alkuperätodisteet: Baijerilaisesta piparjuuresta valmistetut lopputuotteet voidaan jäljittää kiistattomasti laissa vahvistettujen jäljitettävyyssäännösten perusteella: ”Bayerischer Meerrettich”- tai ”Bayerischer Kren” -piparjuuren alkuperä voidaan osoittaa milloin tahansa jokaisessa pakkauksessa olevan tavaraerämerkinnän sekä valmistajan lainmukaisten osto-, myynti- ja tuotantomerkintöjen perusteella. Kyseiset merkinnät tarkistaa lisäksi hakijan valtuuttama puolueeton tarkistuselin.

”Bayerischer Meerrettich” -piparjuuren tuottajien muodostama yhdistys pitää ”Bayerischer Meerrettich”- tai ”Bayerischer Kren” -piparjuuren tuottajista rekisteriä, joka päivitetään vuosittain. Ainoastaan kyseiset rekisterissä mainitut maataloustuottajat voivat toimittaa ”Bayerischer Meerrettich”- tai ”Bayerischer Kren” -piparjuuren valmistamiseen tarvittavia raaka-aineita sen valmistajille. ”Bayerischer Meerrettich” -piparjuuren tuottajien yhdistys on lisäksi ”Bayerischer Meerrettich” -piparjuuren suojeluyhdistyksen (Schutzgemeinschaft Bayerischer Meerrettich) jäsen. Viljely- ja myyntimerkinnät tarkistaa hakijan valtuuttama puolueeton tarkistuselin.

4.5 Tuotantomenetelmä: Piparjuuri viljellään Baijerissa vuosisatoja vanhojen perinteiden ja hyvien ammattikäytäntöjen mukaisesti. Baijerissa sijaitsevalla tuotantoalueella on maailman pisimmät perinteet, sillä piparjuurta on viljelty siellä 1400-luvun puolivälistä alkaen.

Piparjuuren kasvatus on hyvin työteliästä, ja moni työvaihe on suoritettava käsin. Tällä selittyy myös vanha maanviljelykseen liittyvä sanonta ”Ein Acker mit Kren will seinen Herrn jeden Tag seh'n” (”piparjuuripeltoa on hoidettava päivittäin”). Routa-ajan päättyessä helmikuun lopulla avataan aumat, joissa piparjuuri-istukkaita on säilytetty talven yli. Istukkaat varastoidaan valoisaan tilaan siihen asti, kunnes ne versovat valon vaikutuksesta. Huhtikuussa ne istutetaan kynnettyihin peltovakoihin vinosti siten, että ne ”osoittavat itään kohti nousevaa aurinkoa”. Toukokuun alussa juuren yläosaan ilmestyvät ensimmäiset versot, jolloin aloitetaan ”latvominen”. Kaikki istukkaat halkaistaan ja sivuversot poistetaan, jolloin jäljelle jää ainoastaan vahvin verso. Tämä on välttämätöntä, jotta myöhemmin voidaan saada sivujuurettomia juuritankoja.

Syksyllä suoritettavaan sadonkorjuuseen asti kaikki juuret on kaivettava vähintään kerran esiin ja takaisin maahan sivuversojen poistamiseksi. Nykyisinkin tämä suoritetaan vielä pääsääntöisesti käsin. Versojen (tulevan vuoden istukkaiden) annetaan kasvaa ainoastaan juuritangon päässä. Lehtien värinvaihto kertoo edessä olevasta kypsymisestä. Lokakuussa ollaan sadonkorjuussa: maa pehmennetään sadonkorjuussa käytettävällä koneella, ja piparjuuritangot nostetaan ylös käsin.

Koska juuri hyödyntää maaperästä kaiken ravinteen, piparjuurta olisi viljeltävä samalla pellolla vain joka kolmas vuosi.

Piparjuuri valmistetaan valikoiduista, tarkistetuista ja käsin poimituista raaka-aineista. Piparjuuri puhdistetaan, pestään ja raastetaan tuoreena, jonka jälkeen siihen lisätään eri aineksia (ks. edellä kohta 4.2). Varovaisen menettelyn ansiosta ”Bayerischer Meerrettich”- tai ”Bayerischer Kren” -piparjuuri ei menetä aromiaan. Sellaista raaka-ainetta, jota ei heti käytetä, säilytetään kylmätiloissa.

On korostettava, että piparjuuret puhdistetaan käsin ennen niiden jatkokäsittelyä. Piparjuuren tuotantoalueilla Baijerissa sijaitsevat yritykset ovat kehittäneet vuosisatojen aikana erityismenetelmiä, joissa vältetään voimakkaita mekaanisia vaikutuksia piparjuureen. Näin ollen piparjuurta voidaan käsitellä tavalla, joka mahdollistaa piparjuuren aromin sekä sen maulle ominaisen voimakkuuden ja tärkeiden ainesosien säilymisen. Lisäksi on huomattava, että ”Bayerischer Meerrettich”- tai ”Bayerischer Kren” -piparjuurta säilötään ainoastaan rikin avulla, eikä se sisällä muita säilöntäaineita. Tämä on myös yksi tekijä, joka erottaa sen muuta alkuperää olevasta piparjuurivalmisteesta.

4.6 Yhteys maantieteelliseen alkuperään: ”Bayerischer Meerrettich”- tai ”Bayerischer Kren” -nimitystä on käytetty vuosisatojen ajan piparjuurista, jotka on viljelty ja jalostettu Baijerissa. Rajakreivi Johannes Alchemistan kerrotaan kehittäneen piparjuuren 1400-luvulla Regnitz-joen rannalla. Tarkkoja viittauksia piparjuureen löytyy ensimmäisen kerran vuodelta 1650 olevasta kirjasta ”Die Nymphe Noris”, jossa kerrotaan ”böömiläisestä Kraen”-piparjuuresta valkosipulimaassa (Franken). Johann Füssel mainitsee matkapäiväkirjassaan vuodelta 1787, että piparjuurta viljellään pelloilla Forchheimin ja Erlangenin välisellä alueella. Sen jälkeen, kun Ludwig–Donau-kanava avattiin vuonna 1846, ”Bayerischer Meerrettich”- tai ”Bayerischer Kren” -piparjuurta laivattiin Baiersdorfista Itävaltaan ja Unkariin sekä lisäksi Israeliin, Yhdysvaltoihin, Venäjälle ja muihin maihin. Baiersdorfissa ja sen ympäristössä tuotettua piparjuurta on valmistettu vuodesta 1912 alkaen myös raastettuna ja nautintavalmiina. Piparjuurta on viljelty tunnetun ”piparjuurikaupungin” Baiersdorfin ympäristössä pidempään kuin missään muualla maailmassa. Se on myös nykyään piparjuuren tärkein tuotantoalue Saksassa.

Baijerin kasvatusalueiden maaperä ja kyseisillä alueilla vallitsevat erityiset sääolosuhteet tarjoavat piparjuurelle optimaaliset kasvuedellytykset. Lämmin ilmasto (vuoden keskilämpötila on 8,5 oC) ja vähäiset sademäärät (noin 600 mm) yhdessä maaperän erityisominaisuuksien (kuohkea hiekka- ja savimaa) kanssa antavat piparjuurelle korkeamman glukosinulaattipitoisuuden verrattuna muihin kasvatusalueisiin.

Tuottajien käyttämien perinteisten reseptien ja varovaisten valmistusmenetelmien ansiosta ”Bayerischer Meerrettich” tai ”Bayerischer Kren” on ainutlaatuinen. ”Bayerischer Meerrettich”- tai ”Bayerischer Kren” -piparjuuren valmistuksessa ei tarvitse käyttää lisänä minkään muun kasvatusalueen piparjuurta.

Kuluttajat Baijerissa ja sen ulkopuolella ovat arvostaneet ”Bayerischer Meerrettich”- tai ”Bayerischer Kren” -piparjuurta jo vuosisatojen ajan.

4.7 Tarkastuselin:

Nimi: Bayerische Landesanstalt für Landwirtschaft — Institut für Ernährungswirtschaft und Markt Osoite: Menzinger Strasse 54 D-80638 München Puhelin: (49-89) 17 80 00 Faksi: (49-89) 17 80 03 13 S-posti: —

4.8 Merkintä: ”Bayerischer Meerrettich g.g.A.” (geschützte geographische Angabe) tai ”Bayerischer Kren g.g.A.” (geschützte geographische Angabe).

4.9 Kansalliset vaatimukset: —

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikka, B-1049 Bryssel.